RTVE

Corporación de Radio y Televisión Española, S.A. (norsk oversettelse: Det spanske radio- og tv-selskapet), forkortet RTVE, er Spanias statlige allmennkringkastingsselskap for radio og fjernsyn. Selskapet består av to underenheter: Televisión Española (TVE), som produserer fjernsyn, og Radio Nacional de España (RNE) som produserer radio. RTVE finansieres delvis over det spanske statsbudsjettet, resten hentes inn gjennom ulike avgifter. Historie RTVE har røtter tilbake til 1937 da Radio Nacional de España (RNE – Spanias riksradio) startet sendinger fra byen Salamanca. I starten fungerte radioen som et propagandaverktøy for nasjonalistene under den spanske borgerkrigen. Senere ble radioen tatt over av Francisco Francos regime. I 1955 ble RTVE medlem i Den europeiske kringkastingsunion og ble del av Eurovisjonsnettverket i 1960. Fjernsyn startet opp i Spania i oktober 1956, og i 1973 ble radioselskapet RNE og tv-selskapet Televisión Española (TVE) slått sammen under paraplyselskapet Servicio Público Centralizado RadioTelevisión Española. Etter Francos død i 1975 og den påfølgende demokratiseringen av Spania gjennomgikk kringkasteren en rekke omstruktureringer og endringer. I 1980 ble RTVE omgjort til en selvstendig organisasjon og eget rettssubjekt. I 2007 ble kringkasteren omorganisert nok en gang, til dagens RTVE. Om selskapet Avdelinger Televisión Española (TVE) – fjernsynsorganisasjonen Radio Nacional de España (RNE) – radioorganisasjonen Instituto Radio Televisión Española – Instituttet for spansk radio og fjernsyn Orquesta Sinfónica y Coro de RTVE – RTVEs symfoniorkester og kor Radiocadena Española (RCE) – RTVEs andre radionettverk mellom 1979 og 1987. RCE ble fusjonert med RNE i perioden 1987–1989. Oppgaver og formål Som statlig rikskringkaster skal RTVE øke forståelsen og kunnskapen om demokrati og konstitusjonelle prinsipper. Selskapet skal også sikre objektivitet, sannferdig informasjon og sørge for at ulike synspunkter og meninger får slippe til. RTVE skal også tilrettelegge for offentlig debatt og ytringsfrihet og fremme Spanias ulike kulturer og språk. Økonomi Fra 1950-årene og frem til 2010 var RTVE sterkt avhengig av reklameinntekter. Etter opprettelsen av private tv-kanaler i 1990, ble det tøffere konkurranse om reklameinntektene og seerne og lytterne. Den økte konkurransen førte RTVE ut i en vanskelig økonomisk situasjon som har ført til flere endringer i selskapets organisering og finansiering. Fra 1. januar 2010 har 50 prosent av RTVEs utgifter blitt finansiert over det spanske statsbudsjettet. Resten hentes inn gjennom en skatt på 0,9 prosent på mobilabonnementer, 3 prosent av inntektene til frie, private tv-kanaler og 1,5 prosent av inntektene til betal-tv-kanaler. I 2018 har RTVE et budsjett på rundt 1 milliard euro. Per 2018 er Rosa María Mateo direktør for RTVE. Referanser Eksterne lenker Offisielt nettsted (en) RTVE – kategori av bilder, video eller lyd på Commons